alexandrainst/scandi-wiki huggingface dataset:
NorStella

NorStella er en privat, ikke-kommersiell stiftelse med formål å være pådriver for utvikling og bruk av åpne, internasjonale standarder for elektronisk samhandling. Eksempler på slike standarder er EDIFACT, ebXML, Core Components, UBL, og andre.

Stiftelsen er en medlemsdrevet organisasjon med rundt 200 bedriftsmedlemmer. Gjennom et tilskudd fra Fornyingsdepartemenet ble NorStella gitt oppgaven å være et nasjonalt kompetansesenter på sitt område, og norsk delegasjonsleder til UN/CEFACT som har stått for utviklingen av de fremste internasjonale standardene for elektronisk samhandling.
Denne støtten opphørte i 2011, men NorStella arbeider fremdeles aktivt innenfor standardisering. 

NorStella leder også det nordiske samarbeidet på dette området gjennom NordiPro, og er norsk representant i EFTAs ekspertgruppe på internasjonal handel.

Konkrete leveranser de senere årene har vært transportXML (standard for transportbransjen) ShortSeaXML (for internasjonal transport), Åpen Infrastruktur (konsept for elektronisk handel), og arbeidet med utviklingen av internasjonale handelsmeldinger basert på UBL.

Eksterne lenker 
 www.norstella.no

Norske stiftelser
Arild Haraldsen

Arild Haraldsen (født 23. september 1945) og er utdannet statsviter fra Universitetet i Oslo  i 1972.  

Han har jobbet i Statens Lånekasse (1969 - til 1977), deretter i ulike konsulentfirmaer med strategi, organisasjonsutvikling og IKTm bla annet i Habberstad AS og PA Consulting Group, samt som selvstendig næringsdrivende i StratIT.   

Han var strategidirektør i Cell Network i 1999 - 2000, og administrerende direktør i den private stiftelsen NorStella (2002–2012), og har i flere år vært 
bidragsyter til Digi.

Haraldsen har skrevet en rekke lærebøker i strategisk bruk av IT, og også to bøker om norsk og internasjonal IT-historie.  Han har undervist ved NITH og BI.

Utgivelser 
 Den forunderlige reisen gjennom datahistorien (Aschehoug, 1999)
 B2B – teori og praksis (Cappelen, 2001).  Red.
 IT på norsk : strategisk bruk av IT (Universitetsforlaget, 2001)
 50 år – og bare begynnelsen (Norsk IT-, tele og Internett-historie gjennom 50 år, (Cappelen, 2003)
 E-strategier på norsk (Cappelen, 2003)

Referanser 

Norske sakprosaforfattere
Nordmenn i databransjen
Fødsler i 1945
Tromsøysundtunnelen

Tromsøysundtunnelen er en undersjøisk veitunnel på europavei 8 i Tromsø kommune i Troms. Tunnelen går under Tromsøysundet mellom Tomasjorda på fastlandet og Breivika på Tromsøya. Tunnelen har to løp hvor T2 (retning Tromsøya) er  meter og T1 (retning fastlandet) er  meter. Den når 102 meter under havet, og største stigning er 8,2 %. Tromsøysundtunnelen ble åpnet i 1994. Den ga bedre trafikkapasitet over (under) Tromsøysundet etter at kapasiteten over Tromsøbrua ble for liten.

Tromsøysundtunnelen var Norges eneste undersjøiske veitunnel med to løp i 16 år, før Operatunnelen ble åpnet i 2010. Tunnelen har 15 tverrslag mellom løpene. Det er ikke tillatt for fotgjengere og syklister å ferdes i Tromsøysundtunnelen. Fartsgrensen i tunnelen er 60 km/t ved tunnelåpningene, og 80 km/t gjennom tunnelen.

I 2010 fikk tunnelen nye veiskilt med lys i som viser fartsgrensene, dette ble gjort for å gjøre det lettere å se dem selv gjennom alt sotet som legger seg på skiltene.

I 2012 fikk tunnelen automatisk trafikkontroll (fotobokser) med gjennomsnittsmåling, som første veitunnel i Norge.

Fra høsten 2015 til sommeren 2017 ble tunnelen oppgradert til et høyere sikkerhetsnivå. Arbeidet i T1 sto ferdig i 2016, og arbeidet i T2 sto ferdig i høsten 2017.

Se også 
 Veitunneler i Norge
 Undersjøiske veitunneler i Norge

Referanser

Eksterne lenker 
 brannmannen.no - Sinnrikt tunnelsystem i Tromsø
 Tjeneste for å sjekke om Tromsøysundtunnelen er åpen eller stengt

Veitunneler i Troms og Finnmark
Undersjøiske tunneler i Nord-Norge
Veier i Tromsø
1994 i Norge
Tunneler åpnet i 1994
Julian Smith

Julian Smith (11. september, 1885 – 5. november, 1975) var en general i De forente staters marinekorps under andre verdenskrig. Han var født i Maryland og utdannet ved University of Delaware.

Referanser

Eksterne lenker 
 Offisiell USMC biografi

Generaler fra USA
Offiserer i U.S. Marine Corps
Personer fra USA under andre verdenskrig
Personer fra Cecil County i Maryland
Fødsler i 1885
Dødsfall i 1975
Reidar Djupedal

Reidar Djupedal (født 22. mars 1921 i Oslo, død 29. juli 1989) var professor i nordiske språk og litteratur ved Norges teknisk-naturvitenskapelige universitet.

Etter eksamen på engelsklinja ved Firda gymnas på Sandane i 1941, studerte Djupedal ved Universitetet i Oslo til høsten 1943. 
Da ble han arrestert og sendt til konsentrasjonsleiren Buchenwald, som én av de såkalte Tysklandsstudentene. Han kom hjem våren 1945, tok opp igjen studiene ved Universitetet i Oslo, og i 1950 tok han språklig-historisk embetseksamen.

I 1950-1951 arbeidet han med Norsk Ordbok. Fra 1951 til 1956 var han lektor i norsk ved Københavns Universitet, og fra 1962 til 1969 var han dosent i nordisk språkvitenskap ved Universitetet i Bergen. I 1969 ble han professor ved Norges lærerhøgskole, og satt i stillingen til han gikk av med pensjon i 1988.

Djupedal er spesielt kjent for arbeidet sitt med Ivar Aasen, blant annet gav han ut Aasens brev og dagbøker i tre bind, og sammen med Johannes Gjerdåker gav han også ut Aasens Norske ordsprog, og skrev et langt etterord til verket. Djupedals Aasen-samling er oppbevart på Aasentunet.

Djupedal skrev også mye om færøysk, Aasmund Olavsson Vinje, Dølen, samt norske folkeeventyr og lyrikk. Han var også opptatt av å gi Olea Crøger den oppmerksomheten han mente hun fortjente i innsamlingsarbeidet med norske folkeeventyr.

Reidar Djupedal var far til Øystein Djupedal.

Bibliografi (utvalg) 
 Djupedal, Reidar:  Knud Leem og hans "Beskrivelse over Finmarkens lapper". Heimen XI, s. 308-315, 449-473.
 Djupedal, Reidar 1952: Eitt sindur um V.U. Hammershaimb. Ringkjøping, 1952. 112 s.
 Djupedal, Reidar 1957-1960: Brev og dagbøker / Ivar Aasen. Oslo : Samlaget, . 3 bind.
 Djupedal, Reidar 1992: Dar finst korkje vind elder væte. Munnlege folketradisjonar frå Selje etter Emil J. Djupedal. Redigerte av Ingrid Djupedal. H. Aschehoug & Co. (W. Nygaard). Oslo 1992. ISBN 82-03-17234-2 
 Gjerdåker, Johannes og Djupedal, Reidar 1982: Norske ordsprog / Ivar Aasen.  Voss : Vestanbok forlag. 366 s.

Om ham 
 Eirik Helleve. «Noko om Reidar Djupedal i åra 1950-1960». I: Syn og Segn, nr 4, 2010

Professorer ved NTNU
Norske lingvister
Tysklandsstudentene
Personer fra Oslo
Fødsler i 1921
Dødsfall i 1989
Hopseidet

Hopseidet (nordsamisk: Nuorri) er et eid i Lebesby og Gamvik kommuner i Finnmark. Eidet er lavt og ca. 1 km bredt, og knytter Nordkinnhalvøya til resten av fastlandet. I vest fører Eidsfjorden til Laksefjorden, og i øst fører Hopsfjorden til Tanafjorden.

Veiforbindelsen til Nordkinnhalvøya, fylkesvei 888, passerer Hopseidet. Det er også vei fra Hopseidet til Skjånes på nordsiden av Hopsfjorden.

På slutten av den andre verdenskrig ble stedet kjent for drapene på Hopseidet etter at tyske spesialsoldater gikk til angrep på en observasjonspost og deretter henrettet 6 ubevæpnede fiskere.

Eksterne lenker 
 
 Hopseidet – For fremme av ve og vel fra Hopseidet til Ytterhop
 NRK Brennpunkt: Tragedien på Hopseidet

Lebesbys geografi
Gamviks geografi
Eid i Norge
Spellemannprisen 2000

Spellemannprisen 2000 var den tjueniende utgaven av Spellemannprisen og ble delt ut i Oslo Spektrum fredag 2. mars 2001. Briskeby ble kveldens store vinner med hele fire prisen for deres debutalbum Jeans For Onassis og singelen «Propaganda». Herborg Kråkevik ble Årets spellemann mens a-ha ble tildelt juryens hederspris for andre gang (første gang var i 1986). 

For første gang siden 1985 ble bransjeprisen delt ut. Den gikk til Kjell Hillveg for hans mangeårige innsats innen formidling av klassisk musikk, blant annet i NRK og Aftenposten. Ellers var klasseinndelingen den samme som året før og totalt 20 priser ble delt ut, som var flere enn på tidligere utdelinger. Vinner av årets låt ble avgjort ved publikumsavstemning. Det ble ikke offentliggjort nominerte i klassene Årets spellemann og årets artist.

Som ved de tre foregående utdelingene var utdelingen todelt og ble ledet av to forskjellige programledere: Bård Tufte Johansen og Jon Almaas hvor Tufte Johansen ledet pop/rock-delen mens Almaas ledet utdelingen av de øvrige prisene. For første gang på flere år ble overføringen ikke sendt direkte, men ble sendt i redigert opptak på NRK1 dagen etterpå.


Vinnere

Øvrige nominerte 
Popsolist:
 Anneli Drecker – Tundra
 Jørn Hoel – En blå løk
 Sissel – All Good Things

Popgruppe:
 a-ha – Minor Earth Major Sky
 Ephemera – Sun
 M2M – Shades of Purple

Rock:
 deLillos – Kast alle papirene
 Midnight Choir – Unsung Heroine
 Poor Rich Ones – Happy Happy Happy
 Sister Sonny – While Others Dance, Sister Sonny

Hardrock:
 Enslaved – Mardraum: Beyond the Within
 Ram-Zet – Pure Therapy

Dance/hiphop:
 Howard Maple – Inside
 Oslo Fluid – Cycles of Life

Folkemusikk/gammaldans:
 Knut Hamre, Åse Teigland, Frank Rolland – Håstabøslåttar
 Sinikka Langeland – Lille Rosa

Danseorkester:
 Dænsebændet – Gøy på landet
 Sie Gubba – Lynx'n

Jazz:
 Bjørnar Andresen, Svein Finnerud, Paal Nilssen-Love – Egne hoder
 Morten Gunnar Larsen, Georg Reiss – Rhapsody
 Silje Nergaard – Port of Call

Klassisk musikk:
 Truls Mørk – Britten: Cello Suites 1-3
 Kåre Nordstoga – J. S. Bach: Toccata og Fuga

Samtidsmusikk:
 Oslo Sinfonietta – Music by Hagerup, Reinholdsen, Buene, Hagen, Ratkje
 Arve Tellefsen – Arne Norheim: Concerto for violin and orchestra
 Diverse Artister – Fartein Valen: Concert for violin and orchestra

Viser og viserock:
 Ole Paus – Den velsignede
 Vamp – En annen sol

Barneplate:
 Asgeir – Fritt fram
 Terje Formoe – Kaptein Sabeltann og den forheksede øya
 Minken Fosheim – Eventyret om Vivaldi

Åpen klasse:
 Sidsel Endresen – Undertow
 Farmers Market – Farmers Market
 Herborg Kråkevik – Kråkeviks songbok
 Tango for 3 – ¿Tango?

Årets musikkvideo:
 Morten Abel – «Hard to Stay Awake»
 Diaz – «La vida loca»
 Bertine Zetlitz – «Adore Me»

Årets nykommer:
 Ricochets – Slo-mo Suicide
 Tungtvann – Nord og ned

Årets låt:
 M2M – «Don't Say You Love Me»
 Bigbang – «Girl in Oslo»
 Opus X – «Loving You Girl»
 a-ha – «Summer Moved On»

Referanser

Eksterne lenker
 Spellemannprisens arkiv

Spellemannprisen
Hendelser i 2001
Musikk i 2000
Musikk i 2001
2001 i Norge
Flekkerøytunnelen

Flekkerøytunnelen er en undersjøisk veitunnel på fylkesvei 457 i Kristiansand kommune i Agder. Tunnelen går under Vestergapet mellom Kroodden på fastlandet og Flekkerøya. Tunnelen er 2321 meter lang, den når 101 meter under havet, og største stigning er 10 %. Anleggsstart for Flekkerøytunnelen var 1. august 1988, gjennomslag i tunnelen var 6. mars 1989, og tunnelen ble åpnet 15. august 1989. Den avløste fergeforbindelsen mellom Møvig i Kristiansand og Lindebøkilen på Flekkerøya. Dette er den eneste undersjøiske veitunnelen på Sørlandet.

Tunnelen er åpen for gående og syklende, og det er montert varselskilt med blinkende lyssignal som varsler annen trafikk når det er syklende i tunnelen; tunnelen er utstyrt med separate lyssignaler rettet mot gående og syklende, slik at tunnelen kan stenges midlertidig for nevnte trafikantgrupper dersom det skulle være nødvendig. 

Byggekostnadene var på 87 millioner kroner. Det ble krevet bompenger fra åpningen og fram til 14. juli 1998.

Det er fotoboks (automatisk trafikkontroll) i begge retninger i tunnelen, og første halvår 2009 tok de inn over tre millioner kroner, noe som tilsvarer 16 000 kroner hver dag i gjennomsnitt, til tross for at de ikke er aktivert hele tiden. I tillegg kom 22 anmeldelser og 30 beslaglagte førerkort.

Se også
Veitunneler i Norge
Undersjøiske veitunneler i Norge

Referanser

Eksterne lenker
 Fædrelandsvennen: Advarte om glatt veibane i Flekkerøytunnelen
 Rehabilitering av Flekkerøytunnelen på Veidekkes nettsider
 flekkeroy.no – Kommunikasjon (Blant annet om fergeforbindelsen Møvig – Flekkerøy)
 The World's Longest Tunnel Page
 Flekkerøy Historielag: Flekkerøytunnelen
 Statens vegvesen: Flekkerøytunnelen blir restaurert
 Fekkerøy ferja (video om historien)

Veitunneler i Agder
Undersjøiske tunneler i Norge
Veier i Kristiansand
1989 i Norge
Tunneler åpnet i 1989
Roque González Garza

Roque González Garza (født 23. mars 1885, død 12. november 1962) var president i Mexico for en kort periode fra den 16. januar til den 9. juni 1915.

Meksikanske presidenter
Personer fra Coahuila
Fødsler i 1885
Dødsfall i 1962
Francisco Carvajal

Francisco Sebastián Carvajal y Gual (født 9. desember 1870, død 20. september 1932) var president i Mexico for en kort periode fra den 14. juli til den 13. august 1914.

Meksikanske presidenter
Personer fra Campeche
Ingerid Vardund

Ingerid Vardund (1927–2006) var en norsk skuespillerinne som gjorde seg bemerket både på scene, film og TV. Hun huskes spesielt fra filmen Jentespranget (1973). Hun var ansatt ved Nationaltheatret i over 30 år.

Biografi 
Vardund scenedebuterte i 1947 på Chat Noir i revyen Det vil helst gå bra. Med humor, fantasi og temperament spilte hun i komedier som Karusell og Geografi og kjærlighet og musikaler som South Pacific og Call me Madam. Hun gjorde også klassiske roller fra Ibsen-stykker som Nora i Et dukkehjem, Fru Alving i Gengangere, Lona Hessel i Samfundets støtter og Madam Helseth i Rosmersholm. I moderne dramatikk gjorde hun seg særlig bemerket som Honey i Edward Albees Hvem er redd for Virginia Woolf? og moren i Lars Noréns Natten er dagens mor. 

Hun filmdebuterte i Andrine og Kjell (1952) og gjorde seg spesielt bemerket filmen Jentespranget (1973). På TV huskes hun best fra komiserien Hjemme hos oss (1979–1980). Hun har også deltatt i radiohørespill og er i denne sammenheng mest kjent fra rollen som amatørdetektiv Julia Tinnberg i fem hørespillserier (1979–1994).  

Hun var ansatt ved Centralteateret fra 1949 til 1958 og ved Nationaltheatret fra 1958 til 1993. 

Hun mottok Aamot-statuetten i 1976 og Per Aabels ærespris i 1984.

I 1989 utgav hun selvbiografien Alltid forelsket.

Privatliv 
Vardund ble gift i 1950 med Carsten Byhring. Ekteskapet ble oppløst i 1959. Hun var gift flere ganger og hadde også et lengre forhold til konsertpianist Kjell Bækkelund.

Filmografi 
(utvalg)
 1995 I de beste familier ... Marie Wahring (TV-serie)
 1993 Mot i brøstet ... Lilly Karls svigermor (en episode)
 1979–1980 Hjemme hos oss ... Liv, moren
 1975 Fru Inger til Østråt ... Fru Inger Ottisdatter Rømer
 1974 Bortreist på ubestemt tid ... Helen, Martins kone
1973 Jentespranget ... Lina
 1963 Elskere ... Ludvina
 1960 Venner ... Vera Ruud, journalist
 1959 5 loddrett ... Anita Daae, kabaretsanger
 1955 Hjem går vi ikke ... Verkstedeierens

Referanser

Eksterne lenker 
 
  

Personer fra Oslo
Norske skuespillere
Skuespillere ved Nationaltheatret
Norske forfattere av erindringsbøker
Casa Batlló

Casa Batlló er en bygning i Barcelona, Catalonia, Spania. Den er tegnet av arkitekten Antoni Gaudí, en viktig representant for den katalanske modernismen. Casa Batlló befinner seg i Passeig de Gràcia nr. 43. Bygningen ble oppført mellom 1905 og 1907.

Som alle de andre bygningene til Gaudí skiller Casa Batlló seg totalt fra tradisjonelle bygninger, og er blikkfangende med sine originale former og tallrike detaljer.

Kilder 
Gaudi(side 90 f.) engelsk versjon utgitt: Editorial Fisa Escudo de Oro S.A. ISBN 978 84 378 2205 1 (årstall ikke oppgitt)

Eksterne lenker 
 

Byggverk i Barcelona
Katalansk modernisme
Verdensarven i Spania
Secret Garden

Secret Garden er en norsk-irsk duo som spiller new age-musikk, også kalt neo-klassisk musikk. Duoen består av den irske fiolinisten Fionnuala Sherry og den norske komponisten og pianisten Rolf Løvland. De vant Eurovision Song Contest i 1995 med sangen «Nocturne», men er kanskje mest kjent for å stå bak sangen «You Raise Me Up».

Eurovision Song Contest 
Secret Garden vant Eurovision Song Contest for Norge i 1995, med låten «Nocturne». Det var første og hittil siste gang at et overveiende instrumentelt stykke har vunnet Eurovision Song Contest, en kort norsk tekst på 25 ord ble innbakt i låten for å forsikre seg om at sangkonkurransens regler ble etterfulgt. 

Den norske sangeren Gunnhild Tvinnereim, kjent fra Oslo Gospel Choir, framførte teksten under konkurransen i Dublin. I tillegg til Tvinnereim, hadde Secret Garden også med seg fløytespilleren Hans Fredrik Jacobsen og den svenske harpespilleren Åsa Jinder med på scenen.

Rolf Løvland komponerte også Norges første Eurovision Song Contest-vinner, «La det swinge», som vant i 1985.

Songs from a Secret Garden 
Suksessen med «Nocturne» bidro til at duoens debutalbum Songs from a Secret Garden solgte godt i flere land verden over. På verdensbasis solgte plata over én million eksemplarer, hvilket innebar platinastatus i Norge og Sør-Korea, gullstatus i Irland, Hongkong og New Zealand, foruten å ligge to år på den amerikanske Billboard New Age-lista i 1996 og 1997.

Barbra Streisand omgjorde låten «Heartstrings» fra dette albumet til sangen «I've Dreamed Of You» inkludert på hennes A Love Like Ours-album. «Heartstrings» ble også framført under hennes private bryllup med James Brolin.

White Stones 
Albumet White Stones fulgte i 1997, og også det endte opp på topp ti på Billboard New Age-lista. Dawn of a New Century, som kom i 1999, Dreamcatcher fra 2001 samt Once In a Red Moon (2002) hadde også stor suksess i mange land.

Mest kjente sang 
Secret Gardens mest kjente sang er nok «You Raise Me Up», framført i originalversjon av den irske sangeren Brian Kennedy – også han kjent fra Eurovision Song Contest. Sangen har blitt spilt inn på plate av en rekke artister, blant dem verdenskjente navn som Josh Groban, Westlife og Il Divo.

Dreamcatcher: Best of Secret Garden 
Duoen ga ut albumet Dreamcatcher: Best of Secret Garden i forbindelse med sin turné i Australia og New Zealand i 2004. Albumet gikk til topps på to lokale hitlister: den australske New Age-lista samt ARIA Top 50.

Diskografi 
Secret Gardens album (i kronologisk rekkefølge):

 Songs from a Secret Garden (1995)
 White Stones (1997)
 Fairytales (1998)
 Dawn of a New Century (1999)
 Dreamcatcher (2001)
 Once in a Red Moon (2002)
 Dreamcatcher: Best of Secret Garden (2004, Australia)
 Earthsongs (2004)
 Inside I'm Singing (2007)
 Winter Poem (14. nov 2011)
Just the Two of Us (2013)
Live at Kilden - 20th Anniversary Concert (2016)
You Raise Me Up - The Collection (2018)
Storyteller (2019)
Sacred Night (2020)
Nocturne: The 25th Anniversary Collection (2020)

Referanser

Eksterne lenker 
 
 

Vinnere av Eurovision Song Contest
Deltakere i Eurovision Song Contest
Vinnere av Melodi Grand Prix
Deltakere i Melodi Grand Prix
Espen Klouman Høiner

Espen Klouman Høiner (født 31. august 1981, fra Nesodden i Akershus) er en norsk dramatiker, skuespiller og regissør. Han har vunnet Heddaprisen to ganger; som skuespiller i 2013, og som dramatiker i 2019.

Utdannelse 
Klouman Høiner er utdannet ved Kunsthøgskolen i Oslo, Statens Teaterhøgskole.

Kunstnerisk virke 
Han har medvirket i spillefilmene Bare Bea (2004), Reprise (2006), Switch (2007), En som deg (2013), Hjelperytteren (2019) og Disco (2019). Han spilte også en av hovedrollene i TV-serien Kampen om Tungtvannet (2015).   

Klouman Høiner har blant annet spilt tittelrollene i Peer Gynt og Hamlet, Osvald i Gjengangere, og Biff Loman i En handelsreisendes død ved Trøndelag Teater. Han spilte i Moby Dick og i Arne Lygres Dager under i samme teaters Studioscenen- prosjekt i 2014.

Espen Klouman Høiner er medlem av teatergruppa Fjerdeklasses Produksjoner, en gruppe bestående av Teaterhøgskolens avgangsklasse fra 2011. Sommeren 2014 og 2015 satte de opp Nesoddspelet, som Klouman Høiner skrev manuset for.   

Monologen Vi, folket skrev også Klouman Høiner manuset til, som han vant Hedda-prisen for årets beste scenetekst i 2019. Monologen baserer seg løst på livshistorien til hans amerikanske vertsmor, da Klouman Høiner var utvekslingselev på videregående skole i USA .    

Klouman Høiner debuterte som forfatter i antologien 11 i 11 på Aschehoug forlag høsten 2011.  

Han har vært tilknyttet scenekunstkompaniet Verk Produksjoner siden 2015, og har markert seg med egne scenekunstproduksjoner.

Filmografi 
 2019: Disco (spillefilm)
 2019: Hjelperytteren (spillefilm)
 2015: Kampen om tungtvannet (TV-serie)
 2012: En som deg (spillefilm)
 2009: Upperdog (spillefilm)
 2008: Uti vår hage 2 (TV-serie)
 2007: Switch (spillefilm)
 2006: Reprise (spillefilm)
 2004: Bare Bea (spillefilm)

Utmerkelser 
 Kanonprisen 2013 i klassen beste mannlige hovedrolle for filmen En som deg
Golden Sarmatian Lion 2014 for beste mannlige hovedrolle for filmen En som deg ved East-West International Film Festival, Orenburg
 2013 Heddaprisen for beste mannlige medspiller for rollen som Biff Loman i En handelsreisendes død og for rollen som Ivar Zolen i Bør Børson Jr., Trøndelag Teater
2019 Heddaprisen for beste scenetekst for originalskrevet tekst til forestillingen Vi, folket
 Nominert til Kanonprisen 2019 i klassen beste birolle for Hjelperytteren

Familie 
Han er fetter til komikeren og skuespilleren Steinar Klouman Hallert og skuespilleren Karin Klouman.

Referanser

Eksterne lenker 
 Espen Klouman Høiner hos Aschehoug forlag
 Espen Klouman Høiner hos Trøndelag Teater 
 Espen Klouman Høiner hos Filmweb
 

Norske skuespillere
Vinnere av Heddaprisen
Vinnere av Kanonprisen
Skatestraumtunnelen

Skatestraumtunnelen er en undersjøisk veitunnel på fylkesvei 616 i Bremanger kommune i Vestland. Tunnelen går under Skatestraumen mellom Hamna på Rugsundøya og Klubben på Bremangerlandet. Tunnelen er  meter lang, den når 91 meter under havet, og største stigning er 10 %. Skatestraumtunnelen er en del av Bremangersambandet, som knytter Bremangerlandet og Frøya til fastlandet. Anleggsstart for veianlegget var 13. januar 1998, og Skatestraumtunnelen og resten av veien ble åpnet 12. juli 2002.

Hendelser 
Tunnelen var midlertidig stengt i april 2007 etter et mindre steinsprang.

Den 15. juli 2015 ble tunnelen stengt på ubestemt tid etter en kraftig brann. Trekkstaget på en tankbil sviktet, og tilhengeren med  liter bensin traff fjellveggen, begynte å brenne og eksploderte noe senere. Ingen ble alvorlig skadet. Kort etter eksplosjonen ble det fryktet at tunnelen kunne kollapse, men det har vist seg at det neppe kommer til å skje.

16. juli tok røykdykkere og politi seg inn i tunnelen for å inspisere skaden. Kabler hang ned fra taket, betong hadde løsnet og kumlokk var av.

Det ble først meldt at tunnelen kom til å bli stengt i flere uker, og 23. juli opplyste Statens vegvesen så at tunnelen blir stengt ut året, i verste fall lenger.  Alternativ vei var fergesambandet Oldeide–Måløy på fylkesvei 616 og/eller ferge Isane–Stårheim på fylkesvei 614. Det var også midlertidig ferjesamband mellom Smørhamn og Kjelkenes. I september ble Skatestraumtunnelen åpnet med kolonnekjøring, da det var fortsatt byggearbeider i tunnelen. Fra 9. desember 2015 var det fri ferdsel.

Statens havarikommisjons rapport om brannen 

14. november 2016 ble Statens havarikommisjon for transports rapport om ulykken offentliggjort. Havarikommisjonens undersøkelse påviste at årsaken til at tilhengeren løsnet var at tilhengerdraget brøt sammen på grunn av korrosjon. Undersøkelsen avdekket videre svakheter i tunnelens evne til å motstå spredningen av brannen som spredte seg over nesten 500 meter og eskalerte svært raskt. Det var kun et svært lite tidsvindu til rådighet for evakuering. Sikkerhetsoppfølgingen av tunnelen var etter Havarikommisjonens vurdering mangelfull da det i risikoanalyser ikke var beskrevet noen tiltak som kunne møte en slik situasjon.

Havarikommisjonen anbefalte at det ble innført restriksjoner ved transport av farlig gods etter en vurdering av forholdene i den enkelte tunnel.

Se også 
Veitunneler i Norge

Referanser

Eksterne lenker
 Sogn og Fjordane fylkesarkiv: Ytre Bremanger landfast
 NRK Sogn og Fjordanes fylkesleksikon: Bremangersambandet
 Trafikkmeldinger vedr. Fylkesvei 616
 The World's Longest Tunnel Page

Veitunneler i Vestland
Undersjøiske tunneler på Vestlandet
Veier i Bremanger
2002 i Norge
Tunneler åpnet i 2002
Fylkesvei 616